Wig Wam var et norsk glam-rock/glam metal-band som ble dannet i Halden i 2001. De hadde sin første konsert 24. februar 2001 i Halden. I 2004 kom deres første album, "667.. The Neighbour of the Beast". Bandet deltok Melodi Grand Prix i 2004 og kom på tredjeplass. Året etter vant de den norske finalen i Melodi Grand Prix med låten «In My Dreams», som ble skrevet av gitaristen Teeny (Trond Holter). Bandet representerte Norge i Eurovision Song Contest 2005 i Kiev i Ukraina 21. mai 2005, og endte på niendeplass sammen med Danmark. Wig Wam fikk totalt tre 12-poengere. Disse ble gitt av Island, Finland og Danmark.